CELEX: 52013PC0026
Language: mt
Date: 2013-01-30
Title: Proposta għal REGOLAMENT TAL-PARLAMENT EWROPEW U TAL-KUNSILL li jħassar ir-Regolament (KEE) Nru 1192/69 tal-Kunsill dwar regoli komuni għan-normalizzazzjoni tal-kontijiet ta' intrapriżi tal-ferrovija

|
			
		
		
		52013PC0026
		
			Proposta għal REGOLAMENT TAL-PARLAMENT EWROPEW U TAL-KUNSILL li jħassar ir-Regolament (KEE) Nru 1192/69 tal-Kunsill dwar regoli komuni għan-normalizzazzjoni tal-kontijiet ta' intrapriżi tal-ferrovija /* COM/2013/026 final - 2013/0013 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Permezz tar-Regolament (KEE) Nru 1192/69
l-Istati Membri jistgħu jikkumpensaw 36 intrapriża ferrovjarja
enumerati għall-pagament ta’ obbligi li l-intrapriżi ta' modi
oħra ta' trasport ma għandhomx għalfejn iġarrbuhom,
bħal benefiċċji speċjali għall-familji u pensjonijiet.

Meta r-regoli għan-normalizzazzjoni huma
applikati b'mod korrett, din l-għajnuna mill-Istat hija meqjusa
kompatibbli mas-suq intern u l-Istati Membri huma eżentati minn obbligi
ta’ notifika dwar għajnuna mill-Istat, għalkemm l-Istati Membri huma
mitluba li jippubblikaw b'mod uffiċjali d-deċiżjonijiet
tagħhom ta' kumpens. Illum, huma biss ftit l-Istati Membri li jinvokaw dan
ir-Regolament sabiex jiġġustifikaw il-ħlasijiet ta’ kumpens.
Ir-Regolament ġie adottat qabel ma s-suq
ferrovjarju ġie liberalizzat u meta t-trasport ferrovjarju fl-Ewropa kien
qed jiżviluppa primarjament fi ħdan il-fruntieri nazzjonali,
b'kumpaniji integrati li kienu jħaddmu s-servizzi ferrovjarji kif ukoll
jimmaniġġjaw l-infrastruttura ferrovjarja. Fil-kuntest ta’ dan is-suq
monopolistiku, l-għan tar-Regolament dak iż-żmien kien li
l-intrapriżi ferrovjarji u l-intrapriżi attivi f'modi oħra
tat-trasport jitqiegħdu fuq l-istess livell kompetittiv. 
Mis-snin disgħin, sensiela ta'
miżuri legislattivi (magħrufa bħala l-pakketti ferrovjarji)
ġew adottati fil-livell Ewropew bl-għan li terġa' tingħata
ħajja lit-trasport ferrovjarju billi gradwalment tinħoloq żona
ferrovjarja unika integrata fuq livell Ewropew. Dawn l-atti legali fetħu
għall-kompetizzjoni s-suq tat-trasport ferrovjarju tal-merkanzija u dak
internazzjonali tat-trasport ferrovjarju tal-passiġġieri u
stabbilixxew, permezz tad-Direttiva Nru 2012/34/UE tal-Parlament Ewropew u
tal-Kunsill tal-21 ta' Novembru 2012 li tistabbilixxi żona
ferrovjarja unika Ewropea (riformulazzjoni)[1],
ċerti prinċipji fundamentali li jinkludu li l-intrapriżi
ferrovjarji jkunu mmaniġġjati skont prinċipji li japplikaw
għall-kumpaniji kummerċjali, li l-entitajiet responsabbli
għall-allokazzjoni tal-kapaċità u l-impożizzjoni ta' tariffi
għall-infrastruttura ferrovjarja għandhom ikunu separati minn
entitajiet li jħaddmu servizzi ferrovjarji (separazzjoni ta’ funzjonijiet
essenzjali) u li għandu jkun hemm separazzjoni tal-kontijiet (biex
tipprevjeni s-sussidju inkroċjat), li kull intrapriża ferrovjarja
mogħtija liċenzja skont il-kriterji tal-UE għandu jkollha
aċċess għall-infrastruttura ferrovjarja b'termini ġusti u
nondiskriminatorji, u li l-amministraturi tal-infrastruttura jistgħu
jibbenefikaw minn finanzjament mill-Istat. 
Ir-Regolament (KEE) Nru 1192/69 huwa
inkonsistenti u inkompatibbli ma' miżuri leġiżlattivi
fis-seħħ bħalissa għal għadd ta' raġunijiet. 
i) Billi l-intrapriżi ferrovjarji
għandhom ikunu mmaniġġjati skont il-prinċipji li japplikaw
għall-kumpaniji kummerċjali, l-ebda kumpens mill-Istat għal
assigurazzjoni, pensjonijiet, jew infiq operattiv ieħor mhuwa permissibbli
(ħlief fil-każ ta' kumpens għall-forniment ta' servizzi
pubbliċi). Dan il-prinċipju mhux biss stabbilit b'mod ġenerali
taħt ir-regoli dwar l-għajnuna mill-Istat tat-Trattat, iżda huwa
stabbilit b'mod aktar speċifiku fil-Linji Gwida dwar għajnuna
mill-Istat għal intrapriżi ferrovjarji (2008/C 184/07).
ii) Il-lista enumerata ta' intrapriżi
ferrovjarji eliġibbli għall-kumpens taħt ir-Regolament u
l-klassifikazzjoni fir-Regolament ta' tipi ta' kumpens li jistgħu
jitħallsu lil intrapriżi ferrovjarji jippresupponu integrazzjoni
tal-amministrazzjoni tal-infrastruttura fl-attivitajiet ta' intrapriżi ferrovjarji
li hija inkonsistenti mal-prinċipji tas-separazzjoni tal-funzjonijiet
essenzjali u s-separazzjoni tal-kontijiet. 
iii) Fir-Regolament 1192/69, 36
intrapriża ferrovjarja biss huma eliġibbli għall-kumpens.
Ir-Regolament seta' kien jagħmel sens meta l-intrapriżi ferrovjarji
diġà stabbiliti kkompetew esklussivament ma’ modi oħrajn ta’ trasport
u mhux ma' intrapriżi ferrovjarji oħrajn, madankollu, fil-kuntest ta’
suq liberalizzat fejn l-intrapriżi ferrovjarji jikkompetu direttament
mal-monopolji tradizzjonali, mhuwiex xieraq li ssir diskriminazzjoni bejn
intrapriżi differenti. Jekk il-kundizzjonijiet finanzjarji jvarjaw
għall-intrapriżi ferrovjarji (bħala konsegwenza tar-Regolament)
parteċipanti ġodda mhumiex żgurati kundizzjonijiet nondiskriminatorji
għall-aċċess . Pereżempju, l-operaturi ġodda fis-suq
jista' jkollhom diffikultajiet biex jattiraw persunal minn intrapriżi
ferrovjarji diġà stabbiliti billi dawn tal-aħħar jistgħu
jkunu kapaċi joffru kundizzjonijiet aktar favorevoli tal-pensjonijiet
permezz ta' sussidji riċevuti taħt ir-Regolament.
Il-ħlasijiet ta' kumpens taħt
il-Klassi IV tar-Regolament (l-ispejjeż ta' faċilitajiet ta'
passaġġi nvell) huma spejjeż assoċjati mal-funzjonijiet ta’
amministratur tal-infrastruttura li, taħt l-Artikolu 8
tad-Direttiva 2012/34/UE, jista' jibbenefika minn finanzjament mill-Istat.
Għalhekk filwaqt li l-ħlasijiet ta' kumpens taħt Klassi IV
tar-Regolament ikunu kompatibbli mal-leġiżlazzjoni eżistenti,
il-Klassi IV tar-Regolament hija wkoll żejda.
Għaldaqstant, l-inizjattiva proposta biex
tħassar ir-Regolament se telimina l-inkonsistenzi fl-ordni ġuridika
tal-UE u se tikkontribwixxi għas-semplifikazzjoni billi telimina att
legali li ma għadux validu.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
2.1         Konsultazzjoni
Il-Kummissjoni talbet informazzjoni
mingħand l-Istati Membri dwar l-applikazzjoni tar-Regolament f’Mejju 2010
u f'Ġunju 2011. It-tweġibiet żvelaw li bejn l-2007 u l-2010
l-biċċa l-kbira tal-Istati Membri ma kinux rċevew
applikazzjonijiet mingħand l-intrapriżi ferrovjarji u ma kinux
għamlu ħlasijiet ta' kumpens taħt ir-Regolament.
Il-biċċa l-kbira tal-Istati Membri indikaw li raw li r-Regolament ma
għadux meħtieġ aktar u wħud esprimew espliċitament
l-appoġġ tagħhom għat-tħassir tiegħu jew l-opinjoni
tagħhom li r-Regolament ma għadux validu jew huwa skadut. Xi Stati
Membri kienu favur li jinżammu l-klassijiet rilevanti fir-Regolament,
madankollu, billi l-ħlasijiet tal-kumpensi taħt il-klassijiet kollha
ħlief il-Klassi IV huma inkompatibbli ma' leġiżlazzjoni
oħra, din hija alternattiva li ma tistax tiġi segwita. Stati Membri
oħra kienu indifferenti jew ma esprimew ebda opinjoni dwar
l-ħtieġa attwali ta’ dan ir-Regolament. Tliet Stati Membri biss
(il-Belġju, il-Ġermanja u l-Irlanda) iddikjaraw li huma kienu
użaw ir-Regolament bħala bażi legali għall-ħlasijiet
ta' kumpens matul il-perjodu bejn l-2008 u l-2010.
Il-ħlasijiet ta' kumpens fl-2010 (stmati jew reali) taħt
ir-Regolament 1192/69 kif irrappurtati mill-Istati Membri (EUR miljuni)
   || Klassi I Telf jew korriment fuq ix-xogħol || Klassi III Pensjonijiet || Klassi IV Passaġġi nvell; || Total 
 Il-Belġju || (0.322) || - || - || (0.322) 
 Il-Ġermanja || - || - || 72.8 || 72.8 
 L-Irlanda || - || 24.1 || 4.2 || 28.3 
 Total || (0.322) || 24.1 || 77.0 || 100.8 
Dan l-aħħar il-Kummissjoni kienet
ukoll infurmata mill-Polonja bi ħlasijiet ta’ kumpens lill-PKP PLK
(taħt il-Klassi IV) għas-sena 2012 li jammontaw għal madwar
EUR 7.9 miljun. 
Tliet klassijiet biss ta’ kumpens huma
applikati mill-Istati Membri llum (I, III u IV). Ċerti klassijiet ta'
kumpens taħt ir-Regolament ma għadhomx fis-seħħ (V sa
VIII). Ebda waħda mill-klassijiet ta' kumpens li għad fadal (II u IX
sa XV) ma għadha tiġi applikata. 
Ħlief fil-każ ta' kumpens
għall-forniment ta' servizzi pubbliċi, ħlas ta’ kumpens
mill-Istat lill-intrapriżi ferrovjarji huwa inkompatibbli
mal-prinċipji ta’ ġestjoni ta' intrapriżi ferrovjarji skont
il-prinċipji li japplikaw għall-kumpaniji kummerċjali u r-regoli
tal-UE dwar l-għajnuna mill-Istat, is-separazzjoni tal-kontijiet, u l-aċċess
nondiskriminatorju għall-infrastruttura ferrovjarja. Klassi IV
tar-Regolament hija superfluwa billi l-ħlasijieti ta’ kumpens mill-Istat
għall-funzjonijiet tal-amministraturi tal-infrastruttura diġà
jistgħu jsiru skont id-Direttiva 2012/34/UE. It-tnaqqis fl-għadd
ta' klassijiet fir-Regolament għal dawk li huma konformi
mal-leġiżlazzjoni eżistenti jkollu l-istess effett
bħall-alternattiva ta' tħassir – l-eliminazzjoni tal-klassijiet
inkompatibbli filwaqt li titħalla l-possibbilità għall-Istati Membri
li jipprovdu finanzjament lill-amministratur tal-infrastruttura b'finanzjament
konsistenti mal-funzjonijiet tiegħu, inklużi spejjeż
assoċjati ma’ faċilitajiet ta’ passaġġi nvell. 
2.2         Impatti tat-tħassir
Abbażi tad-dejta provduta mill-Istati
Membri, jista' jiġi konkluż illi l-impatt ta' tħassir
tar-Regolament ikun żgħir ħafna.
Klassi I 
Bejn l-2008 u l-2010, il-Belġju
rċieva applikazzjonijiet minn SNCB Holding taħt il-Klassi I
(ħlasijiet li l-intrapriżi ferrovjari huma obbligati li jagħmlu
iżda li għall-bqija tal-ekonomija dawn jiġġarbu mill-Istat,
inklużi ħlasijiet fir-rigward ta’ telf jew korriment li
jirriżultaw minn aċċidenti fuq ix-xogħol). Fl-2010, kien
ikkalkulat skont ir-Regolament bilanċ negattiv fil-kumpensi ta'
EUR 0.323 miljun, li jrid jitħallas lura minn SNCB Holding lill-Istat
Belġjan. 
L-impatt tat-tħassir
tar-Regolament 1192/69 ikun negliġibbli fir-rigward
tal-ħlasijiet ta' kumpens tal-Klassi I. SNCB ikollha tgħaqqad
is-sistema ta' assigurazzjoni privata tal-aċċidenti u l-Belġju
indika li qed jikkunsidra din l-alternattiva. Kwalunkwe spiejjeż
assoċjati ma' bidla fis-sistema jistgħu jkunu kkumpensati sew permezz
tal-eliminazzjoni ta’ piżijiet amministrattivi assoċjati mal-wasla
tal-applikazzjonijiet u l-kalkoli annwali tal-kumpensi skont ir-Regolament. 
Klassi III 
Bejn l-2008 u l-2010, l-Irlanda għamlet
ħlasijiet lis-CIE taħt il-Klassi III (ħlasijiet fir-rigward
ta' rtirar u pensjonijiet oħrajn imġarrba minn intrapriżi
ferrovjarji fuq termini differenti minn dawk applikabbli għal
intrapriżi tat-trasport oħrajn). Fl-2010, kumpens tal-Klassi III
lis-CIE ammonta għal EUR 24.1 miljuni. 
L-impatt tat-tħassir
tar-Regolament 1192/69 għandu jkun minimu fir-rigward
tal-ħlasijiet ta’ kumpens ta' Klassi III. Il-ħlasijiet
tal-pensjonijiet lis-CIE relatati mal-kostijiet tax-xogħol assoċjati
mal-amministrazzjoni tal-infrastruttura jistgħu jkunu
ġġustifikati skont l-Artikolu 8 tad-Direttiva 2012/34/UE
bħala finanzjament għall-funzjonijiet ta' amministratur tal-infrastruttura.
Il-ħlasijiet tal-pensjonijiet lis-CIE relatati mal-kostijiet
tax-xogħol assoċjati ma’ obbligi ta’ servizz pubbliku, jistgħu
jkunu ġġustifikati bħala kumpens għat-twettiq ta’ obbligi
ta’ servizz pubbliku ddefinit skont ir-Regolament 1370/2007 u jiġu
eżentati minn dan ir-rekwiżit ta’ notifika ta’ għajnuna
mill-Istat. (Bħalissa 100% tal-operazzjonijiet kollha ta' ġarr
tal-passiġġieri bil-ferrovija huma taħt l-obbligu ta’ servizz
pubbliku). Il-ħlasijiet tal-pensjonijiet lis-CIE għal kostijiet tax-xogħol
assoċjati mal-operazzjonijiet ferrovjarji li ma jaqgħux taħt
l-obbligi ta' servizz pubbliku (fi kliem ieħor, is-servizzi tat-trasport
tal-merkanzija) jkunu soġġetti għal notifika ta' għajnuna
mill-Istat. L-attivitajiet ta' trasport ta' merkanzija huma stmati li jammontaw
għal madwar 5.2 % tal-attivitajiet ta' operazzjonijiet ferrovjarji
tas-CIE – dan jirrappreżenta bejn wieħed u ieħor 3.4%
tal-impjegati tagħha. Għalhekk, inqas minn EUR 1 miljun fi
ħlasijiet relatati mal-pensjonijiet lis-CIE huma assoċjati
mal-attivitajiet ta' trasport ferrovjarju tal-merkanzija. Dawn
il-ħlasijiet lis-CIE biss (u ħlasijiet lis-CIE relatati
mal-operazzjonijiet ta' trasport ferrovjarju tal-passiġġieri li
bħalissa mhumiex taħt il-PSO – li bħalissa mhemm ebda waħda
minnhom) ikunu soġġetti għal regoli ta' notifika ta'
għajnuna mill-Istat. 
Klassi IV
L-Irlanda, il-Ġermanja u l-Polonja
għamlu ħlasijiet taħt il-Klassi IV (l-ispejjeż ta'
faċilitajiet ta' passaġġi nvell). Fl-2010, l-Irlanda
għamlet ħlasijiet lis-CIE ta' EUR 4.2 miljun taħt
il-Klassi IV. Ħlasijiet stmati taħt il-Klassi IV
mill-Ġermanja lil DB Netz AG u Usedomer Bäderbahn kienu madwar
EUR 72.8 miljun għall-2010, li inqas minn 0.5 % minnhom marru
lil Usedomer Bäderbahn. Għas-sena 2012 il-Polonja se tagħmel
ħlasijiet ta' kumpens taħt Klassi IV lill-PKP PLK li
jammontaw għal madwar EUR 7.9 miljun. 
L-impatt tat-tħassir
tar-Regolament 1192/69 għandu jkun negliġibbli fir-rigward
tal-Klassi IV ta' ħlasijiet ta' kumpens. Ħlasijiet lis-CIE,
id-DB Netz u l-PKP PLK għandhom ikunu koperti mill-Artikolu 8
tad-Direttiva 2012/34/UE bħala finanzjament għall-funzjonijiet
ta' amministratur tal-infrastruttura. Dawn il-ħlasijiet jistgħu
jkomplu jsiru wara t-tħassir tar-Regolament u wara li jiġu eliminati
l-formalitajiet amministrattivi relatati mal-applikazzjoni tar-Regolament,
bħall-immaniġġar tal-applikazzjonijiet annwali
għan-normalizzazzjoni minn intrapriżi, il-valutazzjoni tal-piż
jew benefiċċju finanzjarju, li jiġi determinat l-ammont
tal-kumpens, it-tħejjija adegwata tad-deċiżjonijiet meħuda
skont id-dispożizzjonijiet tar-Regolament u l-publikazzjoni uffiċjali
ta' dawk id-deċiżjonijiet. Il-ħlasijiet lil Usedomer Bäderbahn,
li huma minimi, ikunu soġġetti għal regoli dwar notifikazzjoni
ta' għajnuna mill-Istat. 
3.           ELEMENTI LEGALI TAL-PROPOSTA
Il-proposta tikkonsisti minn tħassir
tar-Regolament (KEE) Nru 1192/69. 
2013/0013 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jħassar ir-Regolament (KEE) Nru 1192/69
tal-Kunsill dwar regoli komuni għan-normalizzazzjoni tal-kontijiet ta'
intrapriżi tal-ferrovija
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikoli 91 u
109 tiegħu,
Wara li kkunsidraw il-proposta tal-Kummissjoni
Ewropea,
Wara li l-abbozz tal-att leġiżlattiv
intbagħat lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[2],

Wara li kkunsidraw l-opinjoni tal-Kumitat
tar-Reġjuni[3],

Filwaqt li jaġixxu f'konformità
mal-proċedura leġiżlattiva ordinarja,
Billi:
(1)       Ir-Regolament (KEE)
Nru 1192/69 jippermetti lill-Istati Membri li jikkumpensaw 36
intrapriża ferrovjarja enumerati għall-ħlas ta’ obbligi li
intrapriżi ta' modi oħra ta' trasport ma għandhomx għalfejn
iġarrbuhom. L-applikazzjoni korretta tar-regoli għan-normalizzazzjoni
tirriżulta f'eżenzjoni għall-Istati Membri mill-obbligi ta'
notifika ta' għajnuna mill-Istat.
(2)       Sensiela ta’ miżuri
leġiżlattivi ġew adottati fil-livell Ewropew, li fetħu
għall-kompetizzjoni s-suq tat-trasport ferrovjarju tal-merkanzija u dak
internazzjonali tat-trasport ferrovjarju tal-passiġġieri u
stabbilixxew, permezz tad-Direttiva Nru 2012/34/UE tal-Parlament Ewropew u
tal-Kunsill tal-21 ta' Novembru 2012 li tistabbilixxi żona
ferrovjarja unika Ewropea (riformulazzjoni), ċerti prinċipji
fundamentali li jinkludu li l-intrapriżi ferrovjarji jkunu
mmaniġġjati skont prinċipji li japplikaw għall-kumpaniji
kummerċjali, li l-entitajiet responsabbli għall-allokazzjoni ta'
kapaċità u l-impożizzjoni ta' tariffi għall-infrastruttura
ferrovjarja għandhom ikunu separati minn entitajiet li jħaddmu
servizzi ferrovjarji (separazzjoni ta’ funzjonijiet essenzjali) u li
għandu jkun hemm separazzjoni tal-kontijiet (biex tipprevjeni s-sussidju
inkroċjat), li kull intrapriża ferrovjarja mogħtija
liċenzja skont il-kriterji tal-UE għandu jkollha aċċess
għall-infrastruttura ferrovjarja b'termini ġusti u
nondiskriminatorji, u li l-amministraturi tal-infrastruttura jistgħu
jibbenefikaw minn finanzjament mill-Istat. 
(3)       Ir-Regolament (KEE)
Nru 1192/69 huwa inkonsistenti u inkompatibbli ma' miżuri
leġiżlattivi fis-seħħ bħalissa. B’mod partikolari,
fil-kuntest ta’ suq liberalizzat fejn l-intrapriżi ferrovjarji jikkompetu
direttament mal-intrapriżi ferrovjarji enumerati, ma għadux xieraq li
ssir diskriminazzjoni bejn dawn iż-żewġ gruppi ta’
intrapriżi differenti. 
(4)       Konsegwentement, huwa xieraq
li jitħassar ir-Regolament (KEE) Nru 1192/69 biex jiġu eliminati
l-inkonsistenzi fl-ordni ġuridika tal-UE u dan għandu jikkontribwixxi
għas-semplifikazzjoni billi jelimina att legali li issa li ma għadux
validu.
ADOTTAW DAN IR-REGOLAMENT:
Artikolu 1
Ir-Regolament (KEE) Nru 1192/69 hu
mħassar.
Artikolu 2
Dan ir-Regolament għandu jidħol
fis-seħħ l-għada tal-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               ĠU L 343, 14.12.2012, p. 32.
[2]               ĠU C , , p. .
[3]               ĠU C , , p. .